[O]mnibus presentes litteras inspecturis ego Jacobus de Foisiaco Trecensis canonicus notum facio quod dominus Reinaudus presbiter de Dierriaco contra Albigenses peregre profecturus ordinavit in hunc modum de bonis suis, si forte ipsum decedere contingat in via, videlicet quod de bonis illis habebit ecclesia Vallis lucentis viginti et quinque liberas Pruvinenses et quatuor viginti capita ovium et unum modium siliginis de quibus tenebuntur comparare sibi redditus ad refectionem conventus Vallis lucentis, fratres dicti loci die anniversarii sui et parentum suorum, quod ipsi fratres se facturos annis singulis promiserunt. In hujus rei testimonium ad petitionem utriusque partis, presens scriptum sigillo meo muniendum duxi. Actum anno Domini M° CC° nonodecimo mense maio.